[{"text_idx": "#000009", "text": "Mae fy mhlentyn yn ei chael hi\u2019n anodd cyfathrebu yn yr ysgol"}, {"text_idx": "#000010", "text": "Mae\u2019n bwysig bod plant yn gallu cyfathrebu\u2019n hapus yn yr ysgol."}, {"text_idx": "#000011", "text": "Mae\u2019r wefan Speech Links/Language Links yn rhoi rhai awgrymiadau sy\u2019n cael eu hesbonio drwy fideos byr. Mae\u2019r rhain yn strategaethau syml y gallwch chi eu defnyddio gartref. Nid oes angen unrhyw offer arbennig na sgiliau arbenigol. Weithiau, y newidiadau bach sy\u2019n gwneud y gwahaniaeth mwyaf. Cliciwch yma i fynd at y wefan."}, {"text_idx": "#000013", "text": "Beth ddylwn i ei wneud os ydw i\u2019n poeni?"}, {"text_idx": "#000014", "text": "Ar o\u0302l rhoi cynnig ar yr awgrymiadau hyn, os oes gennych chi bryderon am sgiliau eich plentyn o hyd, gallwch drefnu apwyntiad ag athro dosbarth eich plentyn neu CADY (Cydlynydd Anghenion Dysgu Ychwanegol) eich ysgol. Gall yr ysgol roi mwy o wybodaeth i chi am sut mae\u2019ch plentyn yn cyfathrebu yn yr ysgol."}, {"text_idx": "#000015", "text": "Mae llawer o ysgolion yn gallu cynnal asesiadau sgrinio iaith a lleferydd yn fedrus i helpu adnabod plant y maen nhw\u2019n credu y mae angen cymorth arnynt. Mae\u2019r asesiadau hyn yn creu rhaglenni i blant, sy\u2019n cael eu cyflwyno gan staff hyfforddedig yn yr ysgol. Mewn llawer o achosion, dyma\u2019r unig gymorth y bydd ei angen ar eich plentyn."}, {"text_idx": "#000016", "text": "Gall llawer o ysgolion fanteisio ar gymorth gan Athrawon Arbenigol hefyd, sydd wedi cael hyfforddiant ychwanegol mewn Anghenion Lleferydd, Iaith a Chyfathrebu. Os na fydd eich plentyn yn gwneud cynnydd ar o\u0302l cymryd rhan mewn rhaglen yn yr ysgol, gall athrawon drafod cynnydd eich plentyn gydag Athro Arbenigol. Mae Athrawon Arbenigol yn cydweithio\u2019n agos iawn a\u0302 ni (Therapyddion Iaith a Lleferydd y GIG), a byddant yn rhoi cyngor i\u2019r ysgol ar b\u2019un a oes angen cysylltu a\u0302 ni am gymorth."}, {"text_idx": "#000017", "text": "Os yw plentyn o oed ysgol, mae\u2019n bwysig bod plentyn yn cael ei atgyfeirio i Wasanaeth Therapi Iaith a Lleferydd y GIG gan yr ysgol. Staff yr ysgol sydd yn y sefyllfa orau i roi gwybodaeth am sut mae cyfathrebu plentyn yn effeithio ar ei ddysgu/perthnasoedd. Gall ddweud wrthym hefyd beth mae wedi\u2019i roi ar waith eisoes i gefnogi sgiliau lleferydd, iaith a chyfathrebu eich plentyn."}, {"text_idx": "#000018", "text": "Ar gyfer plant oed ysgol, nod ein gwasanaeth yw cefnogi\u2019r rhai sy\u2019n treulio\u2019r amser mwyaf gyda\u2019r plentyn (rhieni/gofalwyr a staff yr ysgol). Ein nod yw galluogi rhieni a staff ysgolion i deimlo\u2019n hyderus yn eu gallu i gynorthwyo plant i ddod yn gyfathrebwyr hapus."}]